text: Heste- og cykelryttere i samme stald
  17 december 2010 kl. 11.59
  Lokale og Anlægsfonden har bevilget 1,2 mio. kr. til en 300 kvadratmeter stor bygning på Randbøl Hede, hvor heste- og cykelryttere kan parkere, når de besøger landets største bevarede indlandshede.
  Det kommende byggeri ved Randbøl Hede er en del af projektet "Naturrum". Projektet skal sikre støttepunkter i naturen, som kan sikre de aktive i naturen muligheder for læ, ly og ophold.
  
  Hedens fantastiske natur
  - Bygningen vil være til gavn og glæde for de mange, der allerede færdes på Randbøl Hede, men det vil samtidig åbne mulighederne for, at nye naturelskere får lejlighed til at opleve hedens fantastiske natur og historie, siger naturvejleder og kulturhistoriker Gert Hougaard Rasmussen.
  
  Hestefolde
  Stedet får navnet Kirstinelyst. som noget helt unik bliver der lavet folde til heste - og mulighed for at parkere hestetrailere. 
  Men Kirstinelyst bliver også et oplagt sted at søge hen på cykel, for familier på skovtur eller mere seriøse vandrere og naturelskere. 
  Hele projektet løber op i 6,6 mio. kr.
  